b'\n_START_ARTICLE_\nTunnuslause\n_START_PARAGRAPH_\nTunnuslause eli motto on lause tai hokema, josta aatteellinen, uskonnollinen tai muu liike tunnistetaan. Kuuluisia tunnuslauseita ovat muun muassa Vapaus, veljeys ja tasa-arvo, joka on Ranskan suuren vallankumouksen aikainen iskulause ja Ranskan nykyisen tasavallan tunnuslause. Motto on ryhm\xc3\xa4n tai j\xc3\xa4rjest\xc3\xb6n tavoitteita tai tarkoitusta kuvaava lause. Monilla valtioilla, yliopistoilla ynn\xc3\xa4 muilla organisaatioilla on oma mottonsa. Motot ovat usein latinaksi.\n_START_SECTION_\nTunnuslause yliopistossa\n_START_PARAGRAPH_\nTurun yliopiston motto on Vapaan kansan lahja vapaalle tieteelle. Vastaavasti Helsingin yliopiston tunnuslause on Opiskelu ja opettaminen \xe2\x80\x93 yliopiston syd\xc3\xa4n._NEWLINE_Vuonna 1936 komitea ehdotti moton Vapaa vankka vakaa lis\xc3\xa4\xc3\xa4mist\xc3\xa4 Suomen vaakunan yhteyteen. Esityst\xc3\xa4 ei kuitenkaan hyv\xc3\xa4ksytty._NEWLINE_Helsingiss\xc3\xa4 Vanhan ylioppilastalon julkisivussa lukee Spei suae patria dedit (\xe2\x80\x9dIs\xc3\xa4nmaa antoi toivoilleen\xe2\x80\x9d).\n_START_SECTION_\nTunnuslause heraldiikassa\n_START_PARAGRAPH_\nHeraldiikassa vaakunoiden yhteydess\xc3\xa4 kilven alapuolella on joskus nauhakiemura, johon on kirjoitettu tunnuslause (kutsutaan my\xc3\xb6s vaalilauseeksi). Lauseen sis\xc3\xa4lt\xc3\xb6\xc3\xa4 ei ole rajoitettu, mutta usein etenkin vanhoissa vaakunoissa tunnuslause viittaa usein kilvell\xc3\xa4 tai kyp\xc3\xa4r\xc3\xa4nkoristeena olevaan kuvioon. Sit\xc3\xa4 ei pidet\xc3\xa4 vaakunakokonaisuuden varsinaisena osana, sill\xc3\xa4 se on henkil\xc3\xb6kohtainen ja monessa maassa vapaasti valittavissa, muutettavissa tai poistettavissa.'